"Τα όσα εισπράξαμε σε επίπεδο γεγονότων και συναλλακτικού ήθους από τον Σκαϊ κατά τη διάρκεια της σύντομης αυτής συνεργασίας, είναι πρωτόγνωρα για εμάς στα 31 χρόνια που εργαζόμαστε στην τηλεόραση".

Το «σίριαλ» με την πρεμιέρα του Ράδιο Αρβύλα στον ΣΚΑΪ έλαβε τέλος. Ο Αντώνης Κανάκης με ανακοίνωσή του στις σελίδες του Ράδιο Αρβύλα του Βινύλιο στα social media, γνωστοποιεί την αποχώρησή του από τον ΣΚΑΪ. Ο Αντώνης Κανάκης πετάει βέλος στο κανάλι, επιλέγοντας για την ώρα να μη δώσει περισσότερες λεπτομέρειες για τους λόγους που οδήγησαν σε αυτό το διαζύγιο.

Η ανακοίνωση

Καλησπέρα σε όλους.

Όλον αυτόν τον καιρό, μας έχετε βομβαρδίσει με μηνύματα για το πότε θα ξεκινήσουν οι εκπομπές μας και ειλικρινά σας ευχαριστούμε από καρδιάς για το ενδιαφέρον.

Σήμερα είμαστε σε θέση να ανακοινώσουμε ότι δεν θα συνεχίσουμε στον τηλεοπτικό σταθμό Σκαϊ.

Για την ώρα, επιλέγουμε να μην εισέλθουμε σε λεπτομέρειες. Θα το κάνουμε μόνο εάν το κρίνουμε απαραίτητο.

Ένα αισθανόμαστε την ανάγκη να εκφράσουμε στην παρούσα φάση: πως τα όσα εισπράξαμε σε επίπεδο γεγονότων και συναλλακτικού ήθους από τον Σκαϊ κατά τη διάρκεια της σύντομης αυτής συνεργασίας, είναι πρωτόγνωρα για εμάς στα 31 χρόνια που εργαζόμαστε στην τηλεόραση.

Τα όσα δε, έχουν γραφτεί από ένα μέρος του Τύπου το προηγούμενο διάστημα, σχετικά με τους λόγους που δεν έχουν ξεκινήσει οι εκπομπές μας, τα παρακολουθούμε τόσο καιρό σιωπηλοί, αφού κανένας δεν επικοινώνησε μαζί μας, αλλά προφανώς περιορίστηκαν στην όποια πληροφόρηση είχαν από την πλευρά του Σκαϊ.

Ενημερώνουμε επίσημα πλέον πως όλα αυτά δεν ανταποκρίνονται στην πραγματικότητα.

Ευχαριστούμε πολύ

Η ομάδα του Ράδιο Αρβύλα

Από την πλευρά του, ο ΣΚΑΪ υποστηρίζει πως έχει τηρήσει στο ακέραιο όλα τα συμφωνηθέντα με την ομάδα του Ράδιο Αρβύλα. Αντίθετα, σύμφωνα με τον σταθμό, η άλλη πλευρά είναι αυτή που δεν ανταποκρίθηκε σε όσα είχαν συμφωνηθεί.